Primarul general al Capitalei, Nicuşor Dan, a reacționat ironic, vineri, după ce primarul Sectorului 3, Robert Negoiţă, a mers la Parchetul Genaral să depună plângere împotriva lui: "E un om foarte curajos, îl felicit, să se apropie de Parchet singur... foarte curajos".
Întrebat cum comentează că Robert Negoiţă a mers, vineri, la Parchetul General să depună o plângere împotriva sa, Nicuşor Dan a replicat, conform News.ro: "Da, e un om foarte curajos, îl felicit, să se apropie de Parchet singur... foarte curajos".
Chestionat de ce spune asta, primarul general a răspuns: "Ştie el".
Primarul Sectorului 3, Robert Negoiţă, continuă conflictul cu Nicușor Dan, împotriva căruia a depus vineri o plângere penală, vineri, la Parchetul General. Negoiță îl acuză pe primarul general al Capitalei de abuz în serviciu şi instigare la această infracţiune, întrucât acesta le-ar fi interzis angajaţilor să emită avize necesare pentru ca proiecte ale Primăriei Sectorului 3 să intre în dezbaterea Consiliului General.
Robert Negoiță a susținut, la sosirea la Parchetul General, că Primăria Sectorului 3 ar fi împiedicată de către Primăria Capitalei să rezolve "problemele grave", precum fluidizarea traficului.